SKANDALOZNO Prijetnje HDZ-a udovici branitelja: 'Daj osobnu za glas ili ćeš izletiti iz gradskog stana!'

Obitelj Putica iz Dubrovniku, majka, udovica hrvatskog branitelja i njeno troje djece, već danima proživljavaju pravu dramu koja je eskalirala javnim prizanjem na Facebooku o prijetnjama koje im ovih dana stižu iz HDZ-a.

'Prije tri dana smo dobili poziv od člana HDZ-a da mu predamo naše osobne iskaznice kako bi u naše ime mogli glasovati na izborima, to smo naravno svi četvoro odbili, da bi danas dobili prijetnju da ćemo u tom slučaju biti izbačeni iz stana u kojem živimo sada kada ponovno dođu na vlast "jer HDZ nam ga je dao, pa će nam ga on i oduzeti". Da napomenem, živimo u gradskom stanu koji smo dobili samo na korištenje i za koji uredno plaćamo stanarinu jer smo bili deložirani iz kuće u kojoj smo živjeli. Kao prvo, nisam znala da HDZ polaže vlasničko pravo na nekretnine koje pripadaju Gradu, a kao drugo se pitam je li to uistinu ta nova, poštena politika koju tako zdušno reklamiraju. Samo javno da poručim, moj glas niste i nikad nećete imati jer nisam ni licemjer, ni uhljeb koji se okreće kako vjetar puše, a makar i dobili ove izbore JA VAS SE NE BOJIM!'

Majka Ana Putica, vidno potresena, za Dubrovački dnevnik potvrdila je da stoji iza svih riječi koje je njena kćerka javno napisala, iako u strahu zbog posljedica koje bi obitelj mogla imati nakon ovog javnog priznanja i spremna je ići do kraja. Uz težak život i svakodnevni mukotrpni rad majka Ana, udovica hrvatskog branitelja, živi za uspjeh svoje troje djece. Sada strahuje da će završiti na ulici.

Izborni stožer HNS-a, SDP-a i HSU-u medijima je dostavio prijavu koju su poslali MUP-u, DORH-u te drugim nadležnim institucijama radi pokušaja izborne krađe. 'Ujedno obavještavamo da je kandidat za zamjenika gradonačelnika Dubrovnika Željko Raguž prije 30 minuta u PU Dubrovnik prijavio prijetnju smrću koja mu je upućena zbog podrške obitelji Putica. U ovim trenutcima obitelj Putica prijavljuje prijetnje nadležnoj PU,' javili su medijima i dostavili prijavu.

Kako se doznaje od više izvora i obitelji Putica, osobne iskaznice i glasove želioje kupiti predsjednik temeljnog ogranka HDZ-a Lapad, ugostitelj Zlatko Begušić prije tri dana. Nakon toga je uslijedio niz pritisaka, a ključan je bio današnji razgovor Ane Putice s istaknutom djelatnicom Dubrovačko - neretvanske županije. 'HDZ ti je dao gradski stan, ako ne glasaš, HDZ će ti ga i oduzeti, sada kada dođu na vlast.'

Nakon prijetnji da će završiti na ulici ukoliko ne glasaju za HDZ, članovi obitelji Putica nisu se predali. Teško je što gore od prijetnje nekoj obitelji da će završiti na ulici, ali ova hrabra obitelj nije posustala te su se obratili javnosti jer ovo nije Hrvatska za koju se na kraju krajeva i njihov otac i suprug borio.

Kandidat za zamjenika gradonačelnika Željko Raguž zgrožen činjenicom što se obitelji Putica prijeti i nudi 200 kuna za glas javno je to i napisao na Facebooku. Kako se doznaje, nakon toga je dobio telefonski poziv člana HDZ-a koji mu je prijetio. Raguž je sve prijetnje prijavio. Sutra tijekom dana očekuje se epilog ovih ozbiljnih prijava nadležnim institucijama.

U međuvremenu, u nepuna dva sata status Andree Putice podijeljen je više od stotinu puta i osnovana je grupa podrške nesretnoj obitelji koja se oduprla prijetnjama, strahu i mraku koji je sramota za Dubrovnik.